Folketing
2011-02-04

Det har jeg lagt mærke til at Venstre og Konservative foreslog før regeringsskiftet i 2001, hvilket SF støttede. Det har Venstre og Konservative også foreslået senere, og SF har igen støttet det. Jeg lagde mærke til, at Venstre og Konservative og Dansk Folkeparti foreslog det i forbindelse med deres »Grøn Vækst«, og der var SF også positive. Men der er endnu ikke noget indeks. For det første støtter vi selvfølgelig arbejdet, og så håber vi også, at det bliver muligt at overbevise Skatteministeriet om, at der skal laves en model for det, for det er der brug for. For det andet kan et farlighedsindeks ikke stå alene. Vi må fastholde, at mængder og behandlingshyppighed også er indikatorer parallelt med nye indeks og indikatorer. Så skal man være opmærksom på, at lovforslaget jo kun er en del af EU-reglerne på det her område og derfor også kun en del af implementeringen af EU-reglerne. Resten skal sikres gennem vandrammedirektivet. Her er vi lidt kritiske, i forhold til om det overhovedet kan lade sig gøre, og om regeringen er villig til det fornødne.